Μοσχάρι γιουβέτσι με δυνατό κόκκινο κρασί
Ο σεφ Χριστόφορος Πέσκιας δίνει μετσοβίτικες πινελιές στο κλασικό μοσχάρι γιουβέτσι, επιλέγοντας ένα ρωμαλέο κόκκινο κρασί από την Ήπειρο για το μαγείρεμα.
150 ml ελαιόλαδο + επιπλέον για το σερβίρισμα, 1 κιλό μοσχαρίσια σπαλομύτα (το νουά της σπάλας, χωρίς οστό), σε μέτριους κύβους, 1 μεγάλο κρεμμύδι, ψιλοκομμένο, 1 σκελίδα σκόρδο, λιωμένη, 250 ml δυνατό κόκκινο κρασί, ξηρό, από το Μέτσοβο ή την Ήπειρο γενικότερα, 800 γρ. ώριμες ντομάτες, τριμμένες, 1 λίτρο ζωμός κρέατος ή νερό, 1 φύλλο δάφνης, ιδεωδώς φρέσκο, 400 γρ. κριθαράκι χοντρό, 2-3 κουτ. σούπας φρέσκια ρίγανη (ή 1 γεμάτη κουτ. σούπας ξερή), 125 γρ. πικάντικο κεφαλοτύρι, κατά προτίμηση Μετσόβου, τριμμένο, 1/2 ματσάκι μαϊντανός, ψιλοκομμένος αλάτι, φρεσκοτριμμένο πιπέρι
Σε μεγάλη κατσαρόλα ζεσταίνουμε το ελαιόλαδο σε μέτρια προς δυνατή φωτιά. Αλατίζουμε τους κύβους κρέατος και τους σοτάρουμε για 5-6 λεπτά, μέχρι να ροδοκοκκινίσουν από όλες τις μεριές. Προσθέτουμε το κρεμμύδι και σοτάρουμε για άλλα 5 λεπτά, ανακατεύοντας. Ρίχνουμε και το σκόρδο και σοτάρουμε για 1 λεπτό. Σβήνουμε με το κρασί, μαγειρεύουμε για 2-3 λεπτά για να εξατμιστεί το αλκοόλ και ρίχνουμε τις ντομάτες, τη δάφνη και τον ζωμό.Αφήνουμε να πάρουν μία βράση, χαμηλώνουμε τη φωτιά και μαγειρεύουμε για σχεδόν 2 ώρες με σκεπασμένη κατσαρόλα, μέχρι να μαλακώσει καλά το κρέας.Προθερμαίνουμε τον φούρνο στους 200°C.Ξεσκεπάζουμε την κατσαρόλα, ρίχνουμε 1 λίτρο ζεστό νερό, αδειάζουμε το περιεχόμενο της κατσαρόλας σε ένα βαθύ ταψί, κατά προτίμηση κεραμικό, προσθέτουμε το κριθαράκι και ανακατεύουμε για να απλωθεί ομοιόμορφα στο ζουμί.Ψήνουμε το γιουβέτσι για περίπου 20-30 λεπτά, μέχρι το κριθαράκι να γίνει, να μελώσει. Ξεφουρνίζουμε, σκορπίζουμε τη ρίγανη και αφήνουμε το φαγητό για 20 λεπτά, να ξεκουραστεί.Διορθώνουμε το αλατοπίπερο, αν χρειάζεται, και μοιράζουμε σε πιάτα. Ραντίζουμε με λίγο ελαιόλαδο, πασπαλίζουμε με το τυρί και τον μαϊντανό και σερβίρουμε.
Κριθαράκι,Μοσχάρι